Ce înseamnă şi care este originea cuvântului Blagoveştenie (Buna Vestire) | Fetele află peste cât timp se mărită
Potrivit credinței populare, Blagoveştenia sau "Ziua cucului" anunţă venirea primăverii. În această zi, fetele pot afla peste cât timp se vor mărita. Buna Vestire sau Blagoveştenia este una dintre cele patru mari sărbători închinate Maicii Domnului.
Astfel, pe 25 martie, ne amintim de momentul în care Îngerul Domnului, Sfântul Arhanghel Gavriil, i-a rostit Fecioarei Maria:
"Duhul Sfânt Se va pogorî peste tine şi puterea Celui Preaînalt te va umbri şi Sfântul Care Se va naşte din tine Fiul lui Dumnezeu Se va chema".
Potrivit scrierilor bisericeşti, cuvintele rostite de Arhanghelul Gavriil sunt o dovadă lămuritoare a Sfintei Treimi: Tatăl cu puterea Sa cea dumnezeiască, Fiul lui Dumnezeu întrupat în pântecele Fecioarei Maria şi Duhul Sfânt care se pogoară asupra ei.
În lumea satului tradiţional, Buna Vestire mai poartă şi numele de Blagoveştenie sau "Ziua cucului".
Ce înseamnă şi care este originea cuvântului Blagoveştenie
Buna Vestire sau Blagoveştenia mai este numită în calendarul popular şi "Ziua cucului". Cântecul acestei păsări are o semnificaţie aparte în ziua de 25 martie.
Blagoveştenia este, de fapt, denumirea populară a acestei mari sărbători creştine. Numele provine de la verbul "a blagoslovi", cuvânt de origine slavă – sl. blagosloviti – cu sensul a binecuvânta.
Cele mai importante obiceiuri şi tradiţii de Blagoveştenie: oamenii pun apă şi sare pe prag pentru îngeri, astfel încât aceștia să le păzească locuința de rele, se consumă peşte, se scot hainele la soare, se dă cu tămâie prin curţi şi prin case, pentru alungarea duhurilor rele, și se ard obiectele vechi sau nefolositoare.
Blagoveştenia, Ziua cucului. Fetele află peste cât timp se mărită
"Ziua cucului" s-a păstrat în lumea satului tradiţional, aceasta fiind definită ca fiind ziua în care cucul cântă pentru prima dată, vestind venirea primăverii.
Potrivit tradiţiilor populare, fetele care vor să se căsătorească pot să afle, numărând de câte ori cântă cucul, câţi ani mai au de aşteptat până se va ivi sortitul, iar dacă pasărea nu cântă, căsătoria va avea loc în curând.
Potrivit etnologului Ion Ghinoiu, "dacă în ziua de Blagoveştenie timpul va fi frumos, tot anul are să fie bun. Şi cum va fi vremea în ziua de Buna Vestire, aşa va fi şi de Paşti. Iar dacă de Buna Vestire se află şi frunză verde, atunci anul va fi cu belşug", scrie doxologia.ro, potrivit antena3.ro.